## Poistná zmluva číslo:

**POISTNÁ ZMLUVA PRE POISTENIE MAJETKU A všeobecnej ZODPOVEDNOSTI ZA ŠKODU**

podľa § 788 a nasl. zákona č. 40/1964 Zb. Občiansky zákonník

**I. Zmluvné strany**

**I.1. Poistiteľ :**

obchodné meno:

sídlo:

konanie menom:

zapísaná:

Bankové spojenie:

Číslo účtu - IBAN:

IČO:

DIČ :

IČ DPH:

(ďalej len *„Poistiteľ/ Poisťovňa“*)

**I.2. Poistený:**

Obchodné meno: **Univerzitná nemocnica L. Pasteura Košice**

sídlo: Rastislavova 43, 041 90 Košice

konanie menom: Ing. Vladimír Grešš, generálny riaditeľ

 MUDr. Martin Paulo, výkonný riaditeľ pre LPS

 MUDr. Peter Kizek, MHA, MPH, výkonný riaditeľ pre VVaV

právna forma: štátna príspevková organizácia Zriadená Zriaďovacou listinou MZ SR č. 1842/1990-A/I-2 zo dňa 18.12.1990

zápis: Živnostenský register, Okresný úrad Košice, číslo živnostenského registra: 820-21370

Bankové spojenie: Štátna pokladnica, Radlinského 32, 810 05 Bratislava

Číslo účtu – IBAN : SK06 8180 0000 0070 0028 0550

 BIC SPSRSKBA

IČO: 00 606 707

DIČ: 2021141969

IČDPH : SK2021141969

(ďalej len *„Poistený“*)

*Zmluvné strany sa dohodli na uzatvorení Poistnej zmluvy pre poistenie majetku a všeobecnej zodpovednosti za škodu (ďalej „Zmluva“) podľa ust. § 788 a nasl. zákona č. 40/1964 Zb. Občiansky zákonník s nasledujúcim obsahom:*

**II. Úvodné ustanovenia**

II.1. Zmluvu uzatvára Poistený ako verejný obstarávateľ s Poistiteľom ako úspešným uchádzačom vo verejnej súťaži vyhlásenej v Úradnom vestníku EÚ zo dňa .............................., pod značkou ........................... a vo Vestníku verejného obstarávania č. ................. zo ................. pod značkou ............ na predmet zákazky „Poisťovacie služby“ - Časť č. I. Poistenie majetku a všeobecnej zodpovednosti za škodu. Súčasťou Zmluvy sú všeobecné poistné podmienky (ďalej len VPP), osobitné poistné podmienky (ďalej len OPP), zmluvné dojednania a prílohy, ktoré upravujú jednotlivé druhy poistenia, na ktorých sa zmluvné strany v Zmluve dohodli.

**Oddiel I. Poistenie majetku**

**I. Predmet poistenia, poistné sumy a limity poistného plnenia**

|  |  |
| --- | --- |
|  | **Poistná suma na 1 poistné obdobie (Eur)** |
| **Predmet poistenia** | **živelné poistenie (poistenie na novú hodnotu)** | **odcudzenie a vandalizmus (poistenie na 1. riziko)** |
| Súbor budov, hál a stavieb | 180 000 000 € | 50 000 € |
| Súbor vlastného hnuteľného majetku, strojov, zariadení, vrátane ostatného dlhodobého hmotného majetku, drobného HM a ostatného HIM, vrátane pojazdných pracovných strojov | 80 000 000 € | 100 000 € |
| Súbor zásob, vrátane liekov a špeciálneho zdravotníckeho materiálu | 1 200 000 € | 50 000 € |
| Zásoby - Dentálne drahé kovy | 10 000 € | 10 000 € |
| Zásoby prijaté do úschovy (cudzie) | 450 000 € | 20 000 € |
| Umelecké diela a zbierky (veci umeleckej, zberateľskej, historickej hodnoty alebo starožitnosti) | 100 000 € | 50 000 € |
| Peniaze, ceniny a stravné lístky v trezore | 30 000 € | 20 000 € |
| Obstaranie dlhodobého HM | 360 000 € |
| Cudzie veci – HIM, DHIM, inventár, stroje, poistenie - na 1. riziko | 500 000 €(Hodnota cudzích vecí v priebehu kolíše.Max. hodnota 5 000 000 €) |
| Veci vnesené, veci zamestnancov a pacientov - poistenie na 1. riziko | 300 000 € |
| Súbor skiel - lom skla | 20 000 € |
| Lom stroja | 40 000 € |
| Náklady na odstránenie následkov PU | 200 000 € |

I.1. Poistná suma pre živelné poistenie je stanovená bez DPH. Poistná suma pre odcudzenie a vandalizmus na 1. riziko je stanovená vrátane DPH na jedno poistné obdobie (t.j jeden poistný rok).

Poistenie na 1. riziko: dojednaná poistná suma je hornou hranicou plnenia za jednu a všetky škody v priebehu jedného poistného obdobia.

Poistné sumy uvedené v tabuľke platia samostatne pre oddiel živelných rizík a samostatne pre oddiel odcudzenia a vandalizmu.

I.2. **Limity poistného plnenia**:

Pre riziká požiar, výbuch, úder blesku, pád alebo náraz lietadla a jeho častí sa dojednáva limit plnenia vo výške: ................................ *(vyplní uchádzač, minimálne však 35 mil. EUR)* pre jednu a všetky škody v priebehu jedného poistného obdobia.

Pre riziká povodeň, záplava sa dojednáva limit plnenia vo výške: ................................ *(vyplní uchádzač, minimálne však 6 mil. EUR)* pre jednu a všetky škody v priebehu jedného poistného obdobia.

Pre riziká víchrica a krupobitie sa dojednáva limit plnenia vo výške: ................................ *(vyplní uchádzač, minimálne však 6 mil. EUR)* pre jednu a všetky škody v priebehu jedného poistného obdobia.

Pre ostatné živelné riziká sa dojednáva limit plnenia vo výške: ................................ *(vyplní uchádzač, minimálne však 6 mil. EUR)* pre jednu a všetky škody v priebehu jedného poistného obdobia.

**II. Poistené riziká**

II.1. **Komplexné živelné riziko zahŕňa tieto riziká:**

Požiar, blesk, výbuch, pád alebo náraz lietadla a jeho častí, víchrica, krupobitie, záplava, povodeň, zosuv pôdy, zrútenie skál alebo zemín, zosuv alebo zrútenie lavín, pádom stromov, stožiarov a iných predmetov, ak nie sú súčasťou poškodenej poistenej veci, zemetrasenie, tiaž snehu alebo námrazy, výbuch sopky, náraz cestného alebo koľajového vozidla, dym, nárazová vlna spôsobená nadzvukovými lietadlami, voda unikajúca v dôsledku poruchy z privádzacieho a odpadového potrubia, iného s ním prepojeného zariadenia, horúco vodného alebo parného kúrenia, klimatizačného zariadenia, teplovodných čerpadiel, solárneho systému, vodou unikajúcou zo sprinklerových a postrekových hasiacich zariadení vrátane škôd vzniknutých prasknutím alebo zamrznutím potrubí, prípadne ďalšie riziká, ktoré sú ďalej definované zmluvnými dojednaniami a priloženými poistnými podmienkami poisťovne.

II.2. **Odcudzenie a vandalizmus zahŕňa tieto riziká:**

Krádež, lúpež, vandalizmus vnútorný aj vonkajší (zistený aj nezistený páchateľ), ktoré sú ďalej definované zmluvnými dojednaniami a priloženými poistnými podmienkami Poistiteľa.

II.3. **Poistenie skla zahŕňa tieto riziká:**

Poškodenie alebo zničenie skla, sklenených výplní, interiérových sklenených stien, fólií na sklách, sklá so špeciálnou povrchovou úpravou, napr. nápisy, maľby, gravírovanie, svetelné nápisy a reklamy, ktoré sú ďalej definované zmluvnými dojednaniami a priloženými poistnými podmienkami Poistiteľa.

II.4. **Poistenie lomu stroja zahŕňa tieto riziká:**

Predmetom poistenia sú stroje, strojné alebo elektronické zariadenia a prístroje (ďalej aj „veci“) vo vlastníctve poisteného, špecifikované v poistnej zmluve, ktoré úspešne prešli skúšobnými, preberacími a výkonovými skúškami a boli v čase uzavretia Zmluvy, ako aj v čase vzniku poistnej udalosti v prevádzkyschopnom stave, riadne udržiavané a využívané na účely, na ktoré boli určené.

Poistenie sa vzťahuje na poistené veci počas ich prevádzky, prestávky v prevádzke, alebo premiestňovania v rámci miesta poistenia. Poistenie sa vzťahuje aj na škody spôsobené demontážou, následnou spätnou montážou za účelom čistenia, údržby alebo premiestňovania v rámci miesta poistenia.

Súčasne sú poistené:

1. elektronické súčasti poistenej veci,
2. nosiče dát pevne zabudované v hardvérovej časti riadiacej alebo regulačnej jednotky poistenej veci,
3. olejové alebo plynové náplne transformátorov, kondenzátory, elektrické meniče a vypínače, ktoré sú súčasťou poistenej veci.

II.5. Poistenie sa vzťahuje aj na veci vo vlastníctve tretích osôb, ak ich Poistený užíva na základe písomnej zmluvy, alebo ich prevzal pri poskytovaní služby na základe písomnej zmluvy (ďalej aj *„cudzie veci“*).

II.6. Poistenie sa vzťahuje na priamu fyzickú škodu na poistenej veci spôsobenú akoukoľvek náhodnou škodovou udalosťou, ktorá nastala počas trvania poistenia v mieste poistenia.

**III. Spoluúčasti**

III.1. Spoluúčasť Poisteného v prípade poistnej udalosti je nasledujúca:

Komplexné živelné riziko 500 EUR

Odcudzenie, vandalizmus 200 EUR

Sklo 50 EUR

Lom stroja 3 000 EUR

**IV. Územná platnosť poistenia**

IV.1. Miestom poistenia sú:

* Rastislavova 43, 041 90 Košice
* Trieda SNP 1, 040 11 Košice
* iné miesta poistenia v zmysle účtovnej evidencie Poisteného na území Slovenskej republiky

**V. Osobitné dojednania**

V.1. Pre účely tejto poistnej zmluvy sa dojednáva, že ku dňu dojednania poistenia zodpovedajú poistné čiastky poistených vecí poistnej hodnote a Poistiteľ akceptuje poistné čiastky ako hodnotu nových vecí v zmysle poistných podmienok. Poistený je povinný oznámiť navýšenie poistných čiastok, ak dôjde ku zvýšeniu hodnoty poistených vecí v priebehu poistného obdobia o viac ako 10%.

V.2. V prípade cudzích vecí užívaných Poisteným sa dojednáva, že v prípade poistnej udalosti Poistiteľ poskytne plnenie v novej cene.

V.3. Dojednáva sa, že poistené cudzie veci, ktoré Poistený užíva na základe leasingových, nájomných alebo iných zmlúv, sú v prípade prevodu do vlastníctva Poisteného automaticky poistené v rozsahu dojednanej Zmluvy.

V.4. Poistenie všetkých predmetov poistenia sa dojednáva na novú cenu. V prípade poškodenia alebo zničenia poistených vecí vyplatí poisťovateľ náklad na znovunadobudnutie veci v dobe poistnej udalosti znížený o cenu prípadných zvyškov bez odpočtu opotrebenia.

V.5. V prípade poistnej udalosti na poistených súboroch odpočíta poisťovateľ len jednu spoluúčasť a to najvyššiu dojednanú, pokiaľ nie je pre poisteného výhodnejšie odpočítanie spoluúčastí z jednotlivých predmetných poistení, ktorých sa poistná udalosť týka.

V.6. Pre poistenie vodovodných škôd sa dojednáva taktiež krytie škôd z vodovodných alebo kanalizačných potrubí a zariadeniach pripojených na potrubie (vrátane nákladu na odstránenie závady a škôd na týchto zariadeniach) spôsobených pretlakom pary alebo kvapaliny alebo zamrznutím vody vo vodovodnom alebo kanalizačnom potrubí a zariadeniach pripojených na potrubie.

V.7. Dojednáva sa, že poistenie pre prípad poškodenia alebo zničenia poistenej veci nárazom dopravného prostriedku alebo jeho nákladu, pádom stromov, stožiarov alebo iných predmetov sa vzťahuje aj na súčasti poškodenej veci alebo súčasti toho istého súboru ako poškodená vec.

V.8. Dojednáva sa, že škody spôsobené rizikami „záplava, povodeň“ a vzniknuté z jednej príčiny počas 72 hodín sa hodnotia ako jedna poistná udalosť a z tohto titulu sa odčíta len jedna spoluúčasť, pre riziko „víchrica a krupobitie“ platí časová lehota 48 hodín.

V.9. Poistenie „záplavy, povodne“ resp. „vodovodných škôd“ sa vzťahuje aj na škody spôsobené spätným vystúpením vody z kanalizačného potrubia.

V.10. Poistenie zahŕňa aj krytie nákladov na hasenie, demoláciu, odvoz sutín, likvidáciu zbytkov a následkov poistnej udalosti vrátane dočasného premiestnenia majetku.

V.11. Úderom blesku sa rozumie takisto škoda vzniknutá úderom blesku bez viditeľných deštrukčných účinkov na veci alebo na budove. Úderom blesku je takisto skrat alebo prepätie v elektrorozvodnej alebo komunikačnej sieti, ku ktorému došlo v dôsledku pôsobení blesku na tieto vedenia.

V.12. Inflačná doložka: Poisťovňa nebude namietať podpoistenie, ak v priebehu poistného obdobia dôjde k navýšeniu poistných hodnôt v dôsledku inflácie menšej než 10%.

V.13. Poistením sú kryté aj škody na veciach pod prístreškom, prípadne na voľnom priestranstve.

V.14. Dojednáva sa, že poistenie sa vzťahuje aj na škody na nehnuteľnostiach a stavbách, ktoré v dobe dojednania poistenia neboli skolaudované

V.15. Dojednáva sa, že poistenie sa vzťahuje aj na poškodenie hnuteľného majetku a stavebných súčastí nehnuteľností, umiestnených z vonkajšej strany nehnuteľností v dôsledku akýchkoľvek živelných rizík, napr. nápisy, reklamné tabule, antény a pod.

V.16. Dojednáva sa, že v prípade krádeže a lúpeže platí nasledovný spôsob zabezpečenia pre limit plnenia podľa uvedených poistných súm - majetok bude zabezpečený zámkom, prípadne visiacim zámkom bez špecifikácie uzamykacieho systému. Postačujú uzatvorené a zaistené okná a uzamknuté dvere.

V.17. Dojednáva sa, že na rozdiel od podmienok poisťovne sa poistenie vzťahuje aj na vandalizmus na verejne prístupných poistených veciach, pričom za vandalizmus sa považuje aj poškodenie, ktoré nevylučuje funkčnosť poistenej veci (to znamená aj na estetické poškodenia).

**Oddiel II. Poistenie zodpovednosti za škodu**

**I. Predmet poistenia, poistné sumy a limity poistného plnenia**

I.1. Poistenie sa vzťahuje na:

1. zodpovednosť poisteného za škodu, ktorá vznikne inému v súvislosti s činnosťou poisteného alebo vzťahom Poisteného na základe Zriaďovacej listiny MZ SR č. 1842/1990-A/I-2 platného v dobe dojednania poistenia (príloha tejto Zmluvy), ak Poistený zodpovedá za škody v dôsledku svojho konania alebo vzťahu z doby trvania poistenia, na poistnú sumu 500 000 EUR, ktorá je limitom plnenia Poistiteľa za jednu a všetky škody vzniknuté v jednom poistnom roku,
2. následnú finančnú škodu (ušlý zisk), na poistnú sumu 500 000 EUR, ktorá je limitom plnenia Poistiteľa za jednu a všetky škody vzniknuté v jednom poistnom roku,
3. škodu spôsobenú pracovným úrazom vrátane nárokov na náhradu vynaložených nákladov za poskytnutú zdravotnú starostlivosť, nemocenské poistenie z toho istého dôvodu, na poistnú sumu 50 000 EUR, ktorá je limitom plnenia Poistiteľa za jednu a všetky škody vzniknuté v jednom poistnom roku,
4. zodpovednosť z vlastníctva, správy a prenájmu nehnuteľností na poistnú sumu 200 000 EUR, ktorá je limitom plnenia Poistiteľa za jednu a všetky škody vzniknuté v jednom poistnom roku.

I.2. Pre poistenie platia a rozsah poistenia určujú VPP pre poistenie zodpovednosti za škodu Poistiteľa, ktoré tvoria prílohu poistnej zmluvy.

I.3. V prípade poistenia ušlého zisku sú poistením kryté výlučne následné finančné škody, tzn. zodpovednosť za náhodné/neúmyselné finančné škody, definované ako peňažná škoda, ktorá sa stala komukoľvek inému ako Poistenému t.j. akejkoľvek tretej strane/osobe oprávnenej na odškodnenie, ktorá je priamym výsledkom/následkom fyzického poškodenia/zničenia alebo poškodenia/zničenia hmotného majetku poisteného a je zapríčinená náhodnou udalosťou počas poistného obdobia. Poistením nie sú kryté tzv. čisté finančné škody, pri ktorých ide o zodpovednosť za náhodné/neúmyselné finančné škody, definované ako peňažná škoda, ktorá sa stala komukoľvek inému ako Poistenému t.j. akejkoľvek tretej strane/osobe oprávnenej na odškodnenie, ktorá nie je sprevádzaná fyzickým poškodením/zničením alebo poškodením/zničením hmotného majetku a je zapríčinená náhodnou udalosťou počas poistného obdobia.

**II. Spoluúčasti**

II.1. Poistený sa na každej poistnej udalosti podieľa sumou 100 EUR z poistného plnenia. Pre škody podľa článku I. bod I.1 písm. c)tohto oddielu sa dojednáva plnenie bez spoluúčasti.

**III. Územná platnosť poistenia**

III.2. Poistenie sa dojednáva pre poistné udalosti, ktoré nastali na území Európy.

**Oddiel III. Spoločné ustanovenia**

**I. Osobitné a záverečné ustanovenia**

I.1. Začiatok poistenia nastane dňom nasledujúcom po dni zverejnenia v Centrálnom registri zmlúv, najskôr však dňa ..................., koniec poistenia nastane prvým dňom (od 00.00 h.) po uplynutí 36-tich mesiacov od začiatku poistenia.

I.2. Bežné poistné je pre oddiel I.  a oddiel II. spolu: ...............................EUR.

I.3. Bežné poistné je splatné v štvrťročných splátkach, v termíne do ..........., .........., ........... a ............ príslušného poistného obdobia na bankové spojenie Poistiteľa:

Banka: .......................................................................

Číslo účtu: .................................................................

Konštantný symbol: 3558

Variabilný symbol: číslo návrhu poistnej zmluvy.

Poistiteľ je povinný doručiť faktúru Poistenému najneskôr do 5-teho kalendárneho dňa nasledujúceho mesiaca po skončení štvrťroka.

I.4. V zmysle zákona č. 297/2008 Z.z. o ochrane pred legalizáciou príjmov z trestnej činnosti a ochrane pred financovaním terorizmu sa dojednáva, že poistník je povinný uhradiť prvú splátku poistného alebo jednorazové poistne celé prostredníctvom účtu, ktorý má klient otvorený v úverovej inštitúcii, v opačnom prípade poisťovateľ v zmysle zákona č. 297/2008 Z.z. vykoná vo vzťahu ku poistenému základnú starostlivosť (identifikáciu, monitorovanie, prijatie dodatočných opatrení a získanie dodatočných informácií atď.).

I.5. **Prednosť zmluvy pred VPP, ZPP, DPP:**

V prípade rozporu Zmluvy s priloženými VPP, ZPP alebo doložkami, majú prednosť dojednania v zmysle Zmluvy pred ustanoveniami uvedenými vo VPP, ZPP alebo doložkách.

I.6. **Nedbanlivosť:**

Pre prípady, kedy sa aplikácia výluky z poistenia odvíja od splnenia podmienky vychádzajúcej zo subjektívnej stránky jednania Poisteného, ako je zavinenie alebo vedomosť Poisteného o určitých skutočnostiach (napr. výluka úmyselných škôd, výluka škôd v dôsledku skutočnosti, o ktorých Poistený mal vedieť v čase uzavretia poistnej zmluvy a pod.), dôjde v prípade, kedy je Poisteným právnická osoba, k aplikácii takejto výluky iba za predpokladu, že hore uvedená podmienka bude naplnená zo strany vedenia Poisteného. Za vedenie Poisteného sa považuje jeho štatutárny orgán alebo osoby poverené štatutárnym orgánom. Podobne sa toto dojednanie vzťahuje aj na prípady krátenia poistného plnenia v súvislosti s plnením povinností stanovených Zmluvou alebo zákonom.

I.7. **Informačná povinnosť**

Informačná (oznamovacia) povinnosť Poisteného Poistiteľovi je v prípade právnickej osoby plnená iba prostredníctvom vedenia Poisteného a osôb k plneniu informačnej povinnosti vedením Poisteného určených. Pre účely posúdenia porušenia informačnej (oznamovacej) povinnosti Poisteného voči Poistiteľovi sa v prípade právnickej osoby vychádza výhradne z jednania vedenia Poisteného a osôb k plneniu informačnej povinnosti vedením Poisteného určených. Za vedenie Poisteného sa považuje jeho štatutárny orgán alebo osoby poverené štatutárnym orgánom.

I.8. Zmluvu možno meniť a dopĺňať len číslovanými písomnými dodatkami podpísanými oprávnenými zástupcami oboch zmluvných strán.

I.9. Formy ukončenia Zmluvy oboma zmluvnými stranami upravujú poistné podmienky, ktoré sú Prílohou č. 3 tejto zmluvy.

I.10. Poistiteľ vyhlasuje a svojím podpisom potvrdzuje, že všetky údaje uvedené v Zmluve sú úplné a pravdivé a nezamlčal žiadnu skutočnosť týkajúcu sa dojednávaného poistenia.

I.11. Poistiteľ uzatvára zmluvu vo vlastnom mene.

I.12. Pokiaľ sa jednotlivé ustanovenie Zmluvy stane neúčinným, nie je týmto dotknutá účinnosť ostatných ustanovení.

I.13. Zmluvné strany sa oboznámili s obsahom Zmluvy, porozumeli jej a na znak súhlasu ju slobodne podpísali.

I.14. Poistiteľ je oprávnený zabezpečiť časť plnenia predmetu Zmluvy v rozsahu určenom zákonom prostredníctvom svojich subdodávateľov, pričom:

* Poistiteľ garantuje spôsobilosť subdodávateľov pre plnenie predmetu Zmluvy.
* Poistiteľ zodpovedá za celé a riadne plnenie Zmluvy počas celej doby platnosti tejto zmluvy a to bez ohľadu na to, či Poistiteľ použil na plnenie predmetu Zmluvy subdodávky alebo nie, v akom rozsahu a za akých podmienok. Poistený nenesie žiadnu zodpovednosť voči subdodávateľom Poistiteľa.
* Poistiteľ je povinný písomne oznámiť Poistenému akúkoľvek zmenu údajov o subdodávateľovi, do piatich pracovných dní odo dňa, kedy táto skutočnosť nastala.
* Poistiteľ má právo na zmenu subdodávateľa, alebo na doplnenie nového subdodávateľa vo vzťahu k plneniu, ktorého sa Zmluva týka.
* Poistiteľ je povinný do piatich pracovných dní odo dňa uzatvorenia zmluvy so subdodávateľom predložiť poistenému aktualizovaný zoznam subdodávateľov, ktorý musí obsahovať minimálne identifikáciu subdodávateľa, predmet subdodávky, predpokladaný podiel plnenia zadávaný subdodávateľovi a osobu oprávnenú konať za subdodávateľa (meno a priezvisko, adresa pobytu, dátum narodenia).
* Zoznam subdodávateľov je uvedený Prílohe č. 4 tejto zmluvy. Zmena v zozname subdodávateľov (zmena Prílohy č. 4 tejto zmluvy) vyžaduje uzatvorenie dodatku k Zmluve.
* Porušenie povinností Poistiteľa uvedených v tejto zmluve sa považuje za podstatné porušenie tejto zmluvy.

I.15. Zmluvné strany sa dohodli, že pohľadávku, ktorá vznikne z tohto zmluvného vzťahu Poistiteľovi ako veriteľovi, Poistiteľ nepostúpi tretej osobe bez predchádzajúceho písomného súhlasu Poisteného ako dlžníka. Písomný súhlas za Poisteného je oprávnený vydať len jeho štatutárny orgán. Postúpenie pohľadávky Poistiteľa bez predchádzajúceho písomného súhlasu Poisteného je neplatné s odkazom na § 525 ods. 2 zák. č. 40/1964 Zb. Občiansky zákonník, v znení neskorších predpisov.

I.16. Poistiteľ sa zaväzuje, že nevykoná bez predchádzajúceho písomného súhlasu Poisteného ako dlžníka, žiadny právny úkon, ktorým by bola alebo ktorého dôsledkom by bola alebo mohla byť zmena v osobe Poistiteľa ako veriteľa, ktorý mu umožňuje platná právna úprava o zabezpečení záväzku, najmä nie však výlučne, pohľadávku nezaloží ako majetok, neprijme ponuku ručenia alebo bankovej záruky, nepristúpi k dohode o započítaní pohľadávok so svojim veriteľom a to vo vzťahu k pohľadávkam, vrátane príslušenstva, ktoré ku dňu platnosti tejto Zmluvy existujú a ktoré v budúcnosti vzniknú z ich akéhokoľvek vzájomného zmluvného vzťahu Poistiteľovi ako veriteľovi a Poistenému ako dlžníkovi. Zmluvné strany sa dohodli, že akýkoľvek právny úkon Poistiteľa ako veriteľa vedúci k zmene v osobe veriteľa je bez predchádzajúceho písomného súhlasu Poisteného ako dlžníka absolútne neplatný. Súhlas za Poisteného je oprávnený vydať len jeho štatutárny orgán. Porušenie povinnosti uvedené v tomto bode je považované za podstatné porušenie tejto Zmluvy.

I.17. Táto poistná zmluva je vypracovaná v štyroch vyhotoveniach, pričom tri vyhotovenia obdrží poistník/poistený a jedno vyhotovenie obdrží poisťovňa.

I.18. **Vyhlásenie Poisteného:**

Poistený dáva poisťovateľovi výslovný písomný súhlas so spracúvaním svojich osobných údajov v informačnom systéme Poistiteľa v súvislosti s dojednaným poistením, so sprístupnením týchto údajov tretím osobám a ich spracúvaním tretími osobami v súvislosti so správou poistenia, likvidáciou poistných udalostí a zaistením. Súhlas sa udeľuje na dobu do vysporiadania všetkých záväzkov vyplývajúcich zo Zmluvy. Poistený sa zaväzuje písomne oznámiť Poistiteľovi všetky zmeny týkajúce sa údajov uvedených v Zmluve.

I.19. Nasledujúce prílohy tvoria neoddeliteľnú súčasť Zmluvy:

* Príloha č. 1 – Cena predmetu zmluvy
* Príloha č. 2 – Poistné sadzby
* Príloha č. 3 – poistné podmienky :

 *(názvy a čísla poistných podmienok a zmluvných dojednaní doplní poisťovňa)*: ............................................................................................................................................................................................................................................................................................................................................................................................................................................................................................................................................................

* Príloha č. 4 – Zoznam subdodávateľov *(oddiel III. bod I.14. Zmluvy)*

I.20. Táto zmluva nadobúda platnosť dňom podpisu oprávnenými zástupcami oboch zmluvných strán a účinnosť po dni jej zverejnenia v Centrálnom registri zmlúv dňom .......................

V Košiciach, dňa ............................. V....................., dňa .......................

Za poistníka: Za poisťovňu:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_